Jens Henrik Thulesen Dahl (DD), 2024-04-18:
Tak for det.
Det her lovforslag følger op på anbefalinger fra en arbejdsgruppe, der blev nedsat i kølvandet på sundhedsaftalen tilbage i maj 2022 med det formål at afdække patientklagesystemet.
Derudover kan man klage over enkeltpersoner i sundhedsvæsenet gennem disciplinærnævnet.
Det foreslås, at fremover kan en klage over sundhedsfaglig behandling som udgangspunkt behandles som en forløbsklage for at medvirke til, at fejl og uhensigtsmæssigheder, der skyldes behandlingsstedets indretning eller arbejdsvilkår, ikke sanktioneres individuelt, men at fokus er på behandlingsstedets organisatoriske ansvar.
Men det vil selvfølgelig stadig væk være muligt for patienter og pårørende at klage over enkeltpersoner, når sagen tilsiger det.
Endvidere foreslås det, at bisidderordningen omlægges, sådan at indenrigs- og sundhedsministeren fremover kan indgå aftale med én privat institution om administration og drift af bisidderordningen.
Og det forventes, at bisidderordningen fortsat skal varetages af Danske Patienter.
Ordningen indebærer, at patienter, der har en klage vedrørende sundhedsydelse, kan have en dialog med regionen og i forbindelse med det have adgang til at have en uvildig bisidder.
Det har indtil nu været en velfungerende ordning, og derfor er det også, tror vi, rigtig godt, hvis man kan fortsætte med Danske Patienter i den funktion.
Endelig foreslås det, at Styrelsen for Patientklager fremover skal have mulighed for på vegne af ankenævnet at træffe afgørelser i sager om patienterstatning, som ikke skønnes at udbyde tvivl.
Forslaget skønnes at forkorte sagsbehandlingstiden i den her type sager, og en mere effektiv behandling og hurtigere sagsbehandling er absolut ønskværdig, og det er jo også arbejdsgruppens anbefalinger.
Jeg noterer mig så også, at der er nogle af høringssvarene, der er kritiske over for det her punkt, og de har en bekymring for, at det giver flere sager i retssystemet.
Jeg kunne godt tænke mig, at vi i udvalgsbehandlingen tog en drøftelse af, hvordan man egentlig kunne håndtere det her.
Kunne man forestille sig, at hvis man havde en sag, der var administrativt afgjort, så kunne man få den behandlet af nævnet, der så kunne være inde imellem, før man egentlig skal gå ud at tage en retssag?
Det er i hvert fald noget af det, som vi gerne vil have en diskussion af i udvalgsarbejdet.
Det kan også være, ministeren i dag kan sige, om det kunne være en mulighed.
Så er der patientjournaler ved ejerskifte i tandlægeklinikker, og det er faktisk også en rigtig, rigtig god ting, for den er tung at administrere.
Hvis der er folk, der ikke får sagt ja til den nye tandlæge, så skal journalerne sendes ind til styrelsen, og hvor gemmer de egentlige dem henne, og hvad skal de gøre med dem?
Det store problem for os at se
De står lige pludselig og er vant til måske at blive indkaldt til undersøgelse.
Det bliver de ikke mere, og så går der lige pludselig lang tid, uden at de er til tandlæge.
Med det her får man, ligesom hvis man skifter læge eller lægen skifter, besked om, at det er sket; man får selvfølgelig en mulighed for at vælge fra eller til.
Men hvis man ingenting gør, holder man som udgangspunkt fast i den læge, der er, og på den samme led kommer det til at være sådan, at man holder fast i den tandlæge, der i givet fald kommer til.
Og det er også et supergodt forslag, som vi er glade for.
Tak for ordet.